Sonos | Ikea Symfonisk Bordlampe forsinket af forsyningskrise

Egentlig skulle det seneste skud på Sonos | Ikea Symfonisk-stammen være landet i butikkerne den 15. oktober, men den nye Symfonisk Bordlampe er ikke at finde hverken på Ikeas danske hjemmeside eller i varehusene. Med god grund. For lampen er nemlig blevet forsinket af den globale forsyningskrise.

“Det er den globale forsyningskrise, der påvirker os således, at varer ikke lander alle steder på samme tid. Men vi har netop fået bekræftet, at den kommer på hylderne 11. november,” skriver Tania Christensen, der er Public Relations Leader hos Ikea Danmark, til iNPUT.

I Norge har pressen dog allerede fået fingre i højttalerlampen, for de første anmeldelser er dukket op. Eksempelvis hos Tek.no der er svært begejstrede for lampe-højttaleren.

Den nye Sonos | Ikea Symfonisk Bordlampe afløser den første udgave, der kom på markedet for lidt over to år siden. 2021-udgaven er billigere og har en større grad af brugertilpasning idet man kan købe flere forskellige lampeskærme til den. Lyden er også bedre, lover Ikea i pressematerialet.

Jeps, med denne skærm ligner lampen grangiveligt en Lego-figur uden arme.

Der kan vælges mellem en sort eller hvid version af lampens sokkel samt to lampeskærme i forskellige stilarter og farver: En tekstil- eller glaslampeskærm, i enten sort eller hvid.

Der er endnu ikke meldt nogen præcis dansk pris ud, men selve lampefoden står til 1.295 SEK (975 kroner) mens lampeskærmene koster henholdvis 200 SEK (stofudgaven) og 400 SEK (glasudgaven) – altså 149 og 300 kroner. En samlet pakke kommer altså til at koste fra omkring 1.124 kroner – hvilket er væsentlig billigere end den nuværende model, der blev solgt for 1.699 kroner.

Vi er blevet lovet et eksemplar af højttalerlampen, så vi kan udgive vores anmeldelse omkring lanceringsdatoen.

Sonos | Ikea Symfonisk Bordlampe forsinket af forsyningskrise